פייר, בנו של נוטריון מפריגור, לודוביק, בן למשפחה קשת יום מאזור הקתר ההררי שהפך למורה בכוח רצונו, וז'אן, פועל פריזאי, ודאי לא היו נפגשים לעולם בנסיבות אחרות. שלושה גברים שנזרקו לגיהינום של מלחמת העולם הראשונה, ונאחזים כלאחר ייאוש בזיכרונות מחייהם הקודמים כדי שלא לשקוע במציאות האכזרית. בעיניים עצומות, בשוכבם יחד בבור מופגז, הם נזכרים בשעות שלווה מוארות, ומעלים על נס אהבה, שמחת חיים, געגועים ותקווה.
הפקודה אכן מגיעה לבסוף: הפסקת האש תיכנס לתוקפה בשעה אחת-עשרה! בשעה שהם קרובים כל כך לשחרור, מדמיינים פייר, לודוביק וז'אן את תגובת נשותיהם האהובות, ילדיהם וכל מי שממתין להם וישמח ודאי על שובם. נותרו רק עוד כמה שעות להחזיק מעמד, והחיים יהיו יפים כל כך... כמה שעות - נצח - שבו ישחק הגורל את משחקו.
בוקר על פני האדמה אינו סיפור על מלחמה. הוא סיפור על ילדות, אהבה, כמיהה לאושר, סיפור על טרגדיות החיים ועל נסיהם. בדרך מעודנת, אמינה ונוגעת ללב פורש לפנינו סיניול את עולמם העשיר והמרתק של שלושת החיילים ושל נשותיהם, בד בבד עם מוראות המלחמה, ובכך מעצים את תחושת הפגיעות האנושית ומדגיש את האבסורד המוחלט שבמלחמה.